Jon 4
Jisas hiykwe Samaria-sa prueyn ke nion non-ohruw-a
1Enekwei sohokwe Farisi homkwe sa ok senkin lonuayk, Jisas hiykwe uwrsa kraiar me hu mon po prouk, sawk uwrsa somokwe sa hyo ki-wayh lwak. Seyr hyo ki-wayh mo meir mokwe eir mon nuw-wak. Sa Jon so ki-wayh mo meir mokwe ouon mon lwak. 2Sawk Jisas hiykiaw kokwe uwrsa seme prouk pa, korey-law. Hyo ki-wayh homkwaw prouk, uwrsa seme kokwe. *3Wo, sa Jisas hiykwe ok, Farisi hom ma lonuayk ohruw-a seme nonkway menkin, hiykwe sawk Judia mo kipay se lokriy hain nok, sawk Galili mo kipay mon sehe ma-ley.
4Yerki, hiy ma hiy-ey sohokwe, Samaria mo kipay mo ompok mon ma ley hiy non. 5Wo, Jisas hiykwe sawk Samaria mo om kamon Sikar-ok ma me mon hiy-ousne. Om sohokwe ki kopi, Jekop hiy hyo ney Josep se ma kow so ohriar mon lwak. *6Hu-sow kamon, paraw Jekop hiy ma lopru lok hain hokwe serey lwak. Enekwei Jisas hiy ma le sohokwe, hyekwe po nuw-anio hniyhniy-ay ne. Hiykwe sawk hu-sow ohriar-ar mon sehe amor-wakiawkeyn ne. Enekwei sohokwe pau 12 klok-ar.
7Wo, sa prueyn Samaria ko hokwe hu lows e le. Sa Jisas hiykwe hoke senkin kiy-mesopok, "Akwa, hu hane kwa lows nak-e kow, hakwe hu lowswa ley." 8(Enekwei sohiy non-aw kokwe hyo ki-wayh homkwe ayay nakway e po ley neyney, yier-ar mon kokwe.)
9Samaria-sa sokukwe sa hye senkin mekow, "Ara, hunkwe Juda-uwr, sawk hakwe Samaria-sa. Hai, hunkwe hane kokwe hne hu lows kow e panoke mesopok o?" (Payhokuaw, Juda homkwe Samaria me nion seyn non-ondiay ondiay pey.) *
10Sa Jisas hiykwe sa sokwe senkin kiy-mekow, "Akwa, sawk hunkwe God so kow yor ke nonkway hokwe, seyr uwr hne hu ma mesopok se nonkway hokwe, hunkwe hye liy mesopok, seyr hiykwe hne su lwayr-peyow-hu se liy lows kow." *
11Sawk sa sokukwe Jisas se senkin me, "Uwr hakamay, hunkwe yowr lopa, sawk hu-sow ohokwe ouon-arar lak-nuw-wak. Hai, su-lwayr-peyow-hu sohokwe, hunkwe perey suko se lows nakway a? 12Hu-sow ohokwe hromo nopwey Jekop hiy lopru kow hain. Hiykiaw o, hyo ney orhey non o, hyo bulmakau orhey non o, sipsip lowpwarowp orhey non o, somokwe hu-sow erey mon-aw lowswa. Hmey, hunkwe Jekop se lakre akre ley?" *
13Jisas hiykwe sa sohok ko ok kokwe senkin lonuayk me, "Uwrsa lowpwarowp hu ehe ma lowswa homkwe hmo huei mokwe ma-lahahay. 14Sawk hu, ha ma lows kow sehe posokwaw lowswa e, hyo huei hokwe liy ma-krah ley. Hu sohokwe hyo uron mon ki-saw-hu se hieyn popour ie nok, hye su lwayr peyow-peyow-ey se kow ok." *
15Sa sokukwe sa senkin me, "Uwr hakamay, hu, hwon ma me sohokwe hane kwa lows kow. Sa hano huei hokwe ma-lahahay lopa ka lwak. Seyr hakwe hu erey ma-le ows lopa."
16Jisas hiykwe sawk hoke senkin makiy-mekow, "Akwa, hunkwe ley nok, hno uwr se huonok nok, erey mahiy-e."
17Samaria-sa sokukwe sawk Jisas se senkin makiy-mekow, "Ara, hakwe uwr lopa." Sawk Jisas hiy makiy-me, "Hunkwe ok-ar me, hwon uwr lopa ok ma me sokukwe. 18Payhokuaw, paraw kokwe hunkwe uwr iha sirom sankaw liwak. Sawk uwr enkin hne nion ma kiynon-wak sohokwe hno uwr-ar korey. Hno ok sokukwe okar-ar."
19Wo, Samaria-sa sokukwe sa Jisas se senkin kiy-mekow, "Uwr hakamay, pokon enkin ohokwe hakwe hne pa kiy-nonkway, hunkwe profet prueyn. 20Ara, hano nopwey-om Samaria ko homkwe mnuw erey mon God so uru se hokruw me-ihey wayr. Sawk Juda homkwe senkin me wayr, God so uru se hokruw me-ihey-yier-ar hokwe, Jerusalem hiykwaw." *
21Sa Jisas hiykwe hoke senkin makiy-mekow, "Sa ohok, hunkwe hane kwa nanpanan kiykiy-ay. Enekwei hokwe ya kiy-ousne a, uwrsa homkwe Aio se kokwe mnuw erey mon o, Jerusalem mon o, ma-kampueys me-ihey lopa. 22Hunkwe kwa lonuayk, hmo Samaria-uwrsa homkwe homkiaw ma nonkway popriy pa seme kampueys me-ihey wayr, sawk Juda hromkwe, hromkiaw ma nonkway popriy seme-aw kampueys me-ihey. Payhokuaw, mey, God hiy uwrsa me huonok prosue ey sokukwe Juda me nian me-loray. * 23Sawk enekwei iwon hiy pa le ey, seyr papo kiy-ousne, enekwei sohokwe uwrsa homkwe Aio se kokwe yor okar non mokwe, Niohney so krai non kampueys me-ihey ley. Payhokuaw, uwrsa hom hye yor yaprue senkin non ma kampueys me-ihey somokwe, hyo uron ko-ar. 24God hiykwe Niohney. Uwrsa, hyo uru se ma me-ihey homkwe, hye kokwe niohney non o, ok-ar-ok non o, sohiy non kwa kampueys me-ihey." *
25Sawk Samaria-sa sokukwe Jisas se senkin mekow, "Ara, ha nonkway, Mesaia hiykwe ya le a. Enekwei hiy le ankin, hiykwe hreme kokwe ok lowpwarowp me lohruw-a kumay kow ey."
26Wo, Jisas hiykwe sawk sa sokwe senkin kiy-me-kumay kow, "Akwa, hne kokwe mo ha Mesaia, hiy non-ohruw." *
27Jisas hiy hoke non-ohruw-a nonaw lwak menkin, sa hyo ki-wayh homkwe pa ma-le nene. Homkwe hye kokwe sa prueyn ke nion non-ohruw-a se amor-ira kowkyay. Sawk hmo prueyn Jisas se senkin pase kiy-mesopok e, "Hunkwe pay me mon ley?" Seyr hye senkin pase kiy-mesopok e, "Hunkwe hoke nion panoke non-ohruw-a o?"
28Wo, sa sokukwe sawk hoko hu-yiawk se lyay hain nok, om mon ma-ley nok, uwrsa serey suko me senkin mekow, 29"Ama, homkwe uwr ehe kwa le ira. Hiykwe hano yor, paraw ha ma mon hiyhiy mokwe, papo kiy-me-hror-say kow lowpway. Hiykwe Krais pak?" 30Wo, uwrsa serey suko homkwe om se lokriy hain nok, Jisas so mon ley.
31Enekwei sohokwe ki-wayh homkwe Jisas se senkin me-sopok kraiay, "Hiymon-sorasor-uwr, hunkwe ayay kwahnaw la kara."
32Sawk Jisas hiykwe hme kokwe senkin kiy-mekow, "Ama, hakwe ayay la ey non, ayay somokwe homkwe nonkway lwak pey."
33Wo, sa hyo ki-wayh homkwe, homkiaw-ayay senkin lohruw-a, "Ama, hye kokwe uwr prueyn hiy ayay po nak-e kow pak?"
34Jisas hiykwe sawk hyo ki-wayh me senkin makiy-me-kow, "Hano ayay mokwe senkin, hakwe Uwr hane ma me-ha so uron ko so meyki mon ley nok, hyo mey, hano iha mon ma kow ha, seme nuw-meio sopsow lowpway. * 35Homkwe senkin me wayr, 'Ama, yeyn mokwe pau iha-iha-aw lwak. Sawk enekwei ayay wueir ko me nakyawk ey mokwe pa lousne ey.' Sawk hakwe hme senkin mekow, homkwe enkin kokwe wueir me kwa nuw-ira soway soway popriy, wueir-laylay mokwe pa kiy-ou, seyr liy kiy-nakyawk. * 36Wueir-laylay me nakyawk-uwr so mey kokwe pa nakway, sa hiykwe enkin kokwe laylay su lwayr peyow peyow ey ko mokwe seme nakyawk howsay, uwr wueir-laylay ma saro o, uwr wueir-laylay ma nakyawk-a o, hoh kar non-ney e. 37Ok kamon, hrom ma lohruw-a wayr kokwe senkin, 'Uwr prueyn hiy meio saro, uwr prueyn hiy nakyawk ompan ompan say.' Ok sokukwe ok-arar. 38Hakwe hne po me-ha, wueir-laylay, hwon ma meio saro pa me nakyawk ompan ompan e. Wueir sohokwe uwr har hom po meio sese yay, hunkwe orian orian-aw sehe nakyawk ompan ompan e."
Samaria-uwrsa kraiar homkwe Jisas se nan kiykiy-ay
39Samaria-uwrsa kraiar om serey suko homkwe, sa sohok ko ok ke lonuayk me. Wo, homkwe sa Jisas se sehe nanpanan kiykiy-ay, payhokuaw sa sokukwe senkin me-kow, "Hiykwe hane kokwe po mesor sanion sow kow, yor piap-araw ha ma mon mokwe." 40Wo, sawk Samaria hom le menkin, hom sawk Jisas se mesopok, hiy hme nion non-wak hain e. Sawk hiykwe Samaria me nion kokwe eypok leikrueys non non-wayr hain. 41Jisas so ok me hokuaw kokwe, uwrsa hye ma nan kiykiy-ay sohom mo meir mokwe sawk ayaw mon manuwnak-nonay nonay ie.
42Homkwe sawk sa sokwe senkin mekow, "Hrom uwr ehe ma nanpanan kiykiy-ay ohokwe, hromkwe hno ok ke-aw lonuayk me nanpanan kiykiy-ay pey, korey law. Sawk hromkwe hromkiaw hyo ok arian me po lonuayk, seyr hromkwe senkin kiy-nonkway, uwr, uwrsa lowpwarowp ki ko me ma huonokyaw prosue ey hokwe, mo hiykwaw-aw." *
Jisas hiykwe ofisa so ney so peik ke mon sasowriy sow kow
43Eypok kreys so meyki mon hokwe, Jisas hiykwe kipay Samaria se lokriy hain nok, Galili mon mahiy-ey. 44Payhokuaw, enekwei sohokwe Jisas hiykiaw kokwe mo senkin me, "Profet mo uru mokwe, uwrsa, hmo yier arian ko homkwe seyn nak-ie pey." * 45Hiy kipay Galili mon lousne menkin, Galili-uwrsa homkwe hye kokwe kar ley huon. Payhokuaw, homkwe papo lira, mey poya-poya hiy Pasova-ay la enekwei Jerusalem mon ma lousne non ma meio mokwe. Enekwei sohokwe homkwe seyr siraw non-wak. *
46Enekwei kamon hokwe hiykwe seyr om Kana mon ma-ley. Om sohokwe Galili mo om kamon hiy non, hiy hu-ar se wain-hu ma mon-hre hiy non. Enekwei sohokwe seyr King so ofisa prueyn so ney hiykwe peik nak-iawon, yier Kaperneam mon. *47Wo, uwr sohokwe sawk senkin lonuayk, Jisas hiykwe Judia hokwe papo lokriy hain, sawk Galili mon po lousne. Hiykwe sa Jisas so owh mon ley nok, Jisas se lonseyn mesopok, yier Kaperneam mon lokumey e, hyo ney so peik ke mon sasowriy sow kow e. Payhokuaw, hyo ney hokwe pau lokrue ohriar. *
48Sawk Jisas hiykwe hye kokwe senkin mekow, "Homkwe meir krai non suwon senkin senkin me lira lopa mokwe, homkwe liy nanpanan kiykiy-ay ley." *
49King so ofisa hiykwe sawk senkin makiy-me, "Hakamay, hunkwe kwahnaw saw-okumey e. Hano ney se saw-okrue lak."
50Wo, Jisas hiykwe sawk ofisa sehe senkin mekow, "Hunkwe kwa ley e, hno ney hiykwe su lwayr ey." Sawk ofisa sohokwe Jisas so ok ke nan kiykiy-ay. Hiy sa sehe ma-ley. * 51Wo, ofisa sohokwe peyr Kaperneam mon lousne pa, sawk hyo mey-uwr homkwe hye kokwe yerki ompok mon lonyay huon nok, hye kiy-mekow, "Ara, hno ney hokwe su lwayr." 52Sawk ofisa sohokwe hyo mey-uwr me senkin makiy-mesopok, "Hai, hiy yaprue ma lwak hokwe, aua enekwei pohiy sok lwak so?" Hom sawk senkin makiy-mekow, "Peik kokwe onkioh 1 klok eyrowp sok lonkane hain."
53Wo, hyo orih hiykwe sawk senkin lanio nanpanan nok, "Aua enekwei sohokwe Jisas hiykwe hane mo senkin mekow, 'Hno ney hiykwe su lwayr ey.'" Sa hiykiaw o, hyo ney-sa o, homkwe Jisas se seme nan kiykiy-ay.
54Meir suwon sokukwe kreys hok non, enekwei Jisas hiy Judia ko se Galili mon ma ley se ma meio hiy non. *